Skuoritsa kihelkond

**Skuoritsa kihelkond**   oli  ajalooline Ingerimaa kirikukihelkond, territoriaalne luteriusu Ingerimaa kiriku halduspiirkond Ingerimaal.

Skuoritsa kihelkonnakirik, Skuoritsa Püha Katariina kirik (1624/1763/1839) (vene k.  (Церковь Святой Екатерины) asus Petrova (vene k. Petrovo) külas. 

Nüüdisajal jäävad kunagise Skuoritsa kihelkonna alad Leningradi oblasti Lomonossovi ja Gattšina rajooni maa-aladele.
## Ajalugu

Skuoritsa kirik, kogudus ja kirikukihelkond rajati Rootsi võimu ajal Rootsi kuninga Gustav II Adolfi korraldustel 1624. aastal, Koporje lääni Deglinskoj pogostis. Esimene puidust kirik asus Petrovo külas, kihelkonnakogudusel oli ka  kabel Kolppanas. 

1762–1763 ehitati uus, samuti puidust kirik Skuoritsa külasse, mis jäi kasutusse ligi 70 aastaks. 1839. aastal valmis tsaar Nikolai I korraldusel uus  klassitsistlikus stiilis püha Katariina auks pühitsetud kivikirik, mis mahutas kuni 1300 inimest. Skuoritsa kiriku hoonet renoveeriti põhjalikult taas aastatel 1883–1886, misjärel peeti seda üheks kaunimaks luteriusu kirikuks Ingerimaal. Kirikus asus ka Ingerimaa suurim orel ja ligi 3000 raamatust koosnev raamatukogu.

Skuoritsa  (rootsi k. *Skvorits, Skworits*, saksa k. *Skworitz*, vene k. Skvoritsõ, *Скворицы*) kirikukihelkond kuulus Ida-Ingerimaa praostkonda,  Venemaa Evangeeliumi Luteriusu Kiriku VELK Peterburi konsistooriumiringkonnas. Venemaa keisririigi ajal kuulus Skuoritsa kihelkond Peterburi kubermangu Tsarskoje Selo maakonda.

1865. aastal kuulus Skuoritsa kihelkonnakogudusse 4 587 inimest, 1917. aastal  8 086 inimest.

1928. aastal oli kihelkonna elanike arv 9000 inimest. Kogudus suleti Nõukogude võimude poolt 1937. aastal. Lühikest aega sai kogudus kirikus edasi tegutseda Saksa okupatsiooni ajal aastatel 1942–1943, misjärel see taas suleti. Nõukogude ajal klubina kasutatud kirik sai tugevalt kahjustada 1956. aastal toimunud tulekahjus.

## Kirikukihelkonna külad
Skuoritsa kirikukihelkonda kuulusid Ingeri külad: Ahmosi (Ahmuzi), Ahokas (Ahhogass), Akkala (Akkolovo), Ala-Purskova (Alapurskaja), Aropakkasi (Aropakkuzi), Autio-Tukenitsa (Bolšije Tuganitsõ), Borissova (Borissovo), Hatsinanmylly ehk Myllykylä, Huittula ehk Pieni-Orava (Malaja Orovka), Iistinä (Istinka), Iivaisi ehk Ihalaisi (Ivaizi), Ikatla, Juvaisi (Juvazi), Kaijasi (Kajazi), Kainolaisi (Kainolovo), Karhunkylä (Kargankjulja), Kemppilä (Kempelevo), Kesälä (Kezelevo), Kippola (Kuprijanovka), Kiurula (Kirlovo), Kolmikanta ehk Pieni-Ontrova (Maloje Ondrovo), Kolmola (Kolmolovo), Korkanmäki (Gorki), Korpikylä (Korpikovo), Koskelaisi, Kouhia (Kastino), Kuitusi (Kuiduzi), Kämärä, Laitisi (Laiduzi), Lusikkala (Luziki), Lätträ, Malkkila ehk Tynilä (Tjunevo), Metiäisi (Medijaizi), Miina (Minõ), Motsina (Mottšino), Multia (Muldija), Mutakylä, Muttala ehk Tikansalo (Muttolovo), Myllynkylä ehk Pieni-Puutosti, Niisnova (Nižnjaja), Nikreuksenkylä (Malaja Ivanovka), Nousiaisi (Novozijaizi), Näppilä ehk Pieni-Pöyhölä (Maloje Pegelevo), Ontrova (Bolšoje Ondrovo), Orava (Bolšaja Orovka), Pekkala (Pekkolovo), Pellilä (Pelli), Peräjärvi (Perejarovo), Petrova (Petrovo), Peussala (Peušalovo), Pieni Iistinä (Malaja Istinka), Pieni-Reisinä ehk Koljonkylä (Maloje Reizino), Pietilä (Pedlino), Pitkälä (Pitkelevo), Pokkisen Purskova (Pokizen-Purskaja), Punakkala (Punkalovo), Pöllä (Savankjulja), Pöyhölä ehk Suuri-Pöyhölä (Pegelevo), Riepposi (Repuzi), Ruotsila ehk Pieni-Skuoritsa (Malõje Skvoritsõ), Rähmösi (Rjahmozi), Rätönkylä (Rjattelja), Saalisi (Kotelnikovo), Skuoritsa (Skvoritsõ), Sokkala (Sokkolovo), Suo-Tukenitsa (Tuganitsõ), Suuri-Puutosti ehk Puutosti (Pudost), Suuri-Reisinä ehk Reisinä (Bolšoje Reizino), Suuri-Taaitsa ehk Taaitsa (Bolšije Taitsõ), Sämsänpalo, Tehvinä (Tihvinka), Tervola (Tervolovo), Tervola-Sämpsänpalo (Tervolovo), Turtia (Durdilovo), Tyyskälä (Tjuskelevo), Uusi-Purskova ehk Ihalaisi (Novo-Purskaja), Uusi-Puutosti ehk Sepänkylä ehk Pöllä (Novaja Pudost), Uustia (Vvedenskoje), Veikkola, Vohkana (Vohhonovo), Volkovitsa (Volkovitsõ), Voutila ehk Foutila, Vuitti (Võtti), Väisälä (Vjaizelevo), Ylä-Purskova (Julja-Purskaja).
## Tänapäev
1990. aastal taastati Nõukogude ajal likvideeritud kogudus ning vana kirik renoveeriti arhitekt Pekka Wesamaa projekti järgi. Ingeri Evangeelse Luterliku Kiriku Skuoritsa kogudus on Soome Vantaankoski koguduse sõpruskogudus.
## Viited

## Kirjandus
*Busch, Eduard Heinrich von. Materialien zur Geschichte und Statistik des Kirchen- und Schulwesens der evangelisch-lutherischen Gemeinden in Russland. St. Petersburg: Comissionsverlag von G. Haessel, 1862, 
*Matthias Akiander. Bidrag till kännedom om Evangelisk-lutherska församlingarne i Ingermanlands stift. Helsingfors, J. C. Frenckell & Son, 1865,  s. 140-141, 11. Skworits och Ropscha.

## Välislingid
* Virtuaal-Ingeri portaali leht Skuoritsast
* Skuoritsa koguduse koduleht (vene keeles)